KIRJALLINEN KYSYMYS E-3172/97 komissiolle esittäjä(t): Patricia McKenna (V) (13. lokakuuta 1997)

Aihe: ECHOn toiminta Burmassa

Ihmisoikeuksia puolustavat ryhmät ovat arvostelleet Euroopan yhteisön humanitaarista toimistoa (ECHO) sen osallistumisesta HIV/AIDS-projektiin Burmassa.

Hankkeeseen on kuulunut yhteydenpito Burman terveysministeriöön, jonka toiminnasta vastaa SLORC (State Law and Order Restoration Council), joka on ollut vastuussa demokratiaa puolustavien aktivistien massiivisista painostustoimista.

Onko komissio lainkaan arvioinut hankkeen vaikutuksia? Uskooko komissio, että hankkeesta on ollut mitään konkreettista etua Burman kansalle? Onko komissio onnistunut varmistamaan sen, että hanke ei ole SLORC:n valvonnassa? Jos näin on, miten komissio on tästä huolehtinut?

Komissio on myös saamieni tietojen mukaan tukenut YK:n huumeiden valvontaohjelmaa Burmassa. Mitä varoja komissio on kohdentanut tälle ohjelmalle? Voiko komissio myös kuvata pääpiirteittäin edut, joita se uskoo hankkeesta koituneen Burman kansalle?

Komission jäsenen Manuel Marínin komission puolesta antama vastaus (10. marraskuuta 1997)

Arvoisan parlamentin jäsenen mainitsemaa hanketta ei rahoiteta humanitaarisen avun budjettikohdasta vaan ihmisen immuunikatovirukseen (HIV)/immuunikatovirustautiin (AIDS) liittyvien toimien budjettikohdasta (HIV:n/AIDSin ehkäisy ja hoito Tachilekissa ja Kyainge Tongissa, World Vision, Yhdistynyt kuningaskunta). Perustason arviointia ja toimintasuunnitelman työstämistä on lykätty toistaiseksi alueen runsaiden monsuunisateiden vuoksi. Hankkeesta ei ole siksi vielä saatu tuloksia.

Komission tukemat toimet tulevat kuitenkin todella hyödyttämään apua tarvitsevaa väestöä, eikä niiden kautta anneta minkäänlaista tunnustusta valtion lain ja järjestyksen palauttamisneuvoston (SLORC) toiminnalle. Toisaalta valtiosta riippumattomien järjestöjen on Burman kaltaisessa maassa lähes mahdotonta toimia erillään olemassa olevista rakenteista, koska ne pystyvät vain erittäin harvoissa tapauksissa luomaan sellaisia riittävän kattavia omia rakenteita, että ne voisivat jollain tavoin vaikuttaa huonoimmassa asemassa olevien väestönosien humanitaariseen tilanteeseen. Tämä pätee erityisesti terveydenhuoltoon, jossa tietoa jakavat paitsi valtiosta riippumattomien järjestöjen harvalukuiset työntekijät myös kyseisten ongelmien parissa työskentelevä burmalainen henkilöstö (jota myös koulutetaan tehtävään), mikä johtaa väistämättä siihen, että työtä tehdään yhdessä valtiollisten rakenteiden, kuten Myanmarin äitien ja lasten tukiyhdistyksen tai Myanmarin lääketieteellisen yhdistyksen, tai niihin yhteydessä olevien henkilöiden kanssa.

Vaikka tilanne ei olekaan ihanteellinen, komissio katsoo, että tämä on ainoa keino parantaa Burman humanitaarista tilannetta. Tämä ei kuitenkaan tarkoita sitä, että valtion toimielinten tai niihin yhteydessä olevien henkilöiden kanssa yhteistyötä tekevät valtiosta riippumattomat järjestöt tukisivat sotilasjunttaa tai laiminlöisivät humanitaaristen periaatteiden noudattamisen. Tämän varmistamiseksi komissio ja jäsenvaltiot valvovat jatkuvasti tarkoin kaikkien Burmassa toteutettavien yhteisön rahoittamien hankkeiden edistymistä.

Yhdistyneiden kansakuntien huumausaineohjelmaan (UNDCP) liittyvästä yhteistyöstä voidaan todeta, että komissio on myöntänyt 806 000 ecua kyseisen ohjelmaan kuuluvaan kolmivuotiseen huumeiden esiasteiden valvontahankeeseen, joka toteutetaan Itä-Aasiassa Burman, Kiinan, Laosin ja Vietnamin alueella. Hankkeen tavoitteena on parantaa kyseisten maiden kykyä toteuttaa riittäviä kansallisia ja alueellisia toimia huumeiden esiasteiden valvomiseksi ja estää niiden väärinkäyttö ja kauppa. Burman väestölle koituu tästä etua välillisesti.